
Medunarodni festival

Wikarssya




Podgorica, 13. avgust 2024.
Saopštenje za medije
JEDANAESTI MEĐUNARODNI FESTIVAL LUTKARSTVA PODGORICA – CRNA GORA 2024 U SEPTEMBRU

Jedanaesti međunarodni festival lutkarstva Podgorica – Crna Gora 2024 održavaće se u periodu od 4. do 8. septembra 2024, u KIC-u „Budo Tomović”, u okviru Podgoričkog kulturnog ljeta. Pripreme festivala uveliko teku, a učešće su najavila lutkarska pozorišta iz šest zemalja: Španije, Srbije, Hrvatske, Bosne i Hercegovine, Rumunije i Crne Gore. Predstave će se, osim u Podgorici, igrati u još četiri grada na Sjeveru Crne Gore: u Andrijevici, Plavu, Mojkovcu i na Žabljaku.
„Posebno smo radosni što ćemo listu učesnika Festivala lutkarstva obogatiti izvođačima iz još jedne zemlje. Naime, podgorički mališani će imati priliku da kroz priču, muziku i pokret lutaka upoznaju jednu novu Crvenkapu pozorišta Merlin iz Temišvara, iz Rumunije”, kazao je Davor Dragojević, glumac i reditelj, direktor Festivala.

Festival je takmičarskog karaktera, a o nagradama će odlučivati međunarodni stručni žiri, ali i dječji žiri sastavljen od podgoričkih osnovaca. 

Jedanaesti međunarodni festival lutkarstva se održava uz podršku Ministarstva kulture i medija Crne Gore, Sekretarijata za kulturu Glavnog grada Podgorica, KIC-a Budo Tomović, te ostalih sponzora, donatora i prijatelja. 
„Iako finansijska konstrukcija još uvijek nije u potpunosti zatvorena, nadamo se da ćemo u periodu koji je pred nama dobiti pozitivne odgovore od sponzora kojima smo se obratili za podršku i tako biti u mogućnosti da Festival organizujemo onako kako smo zamislili. Ovim putem pozivamo institucije, preduzeća i organizacije da nas podrže i budu dio ekipe koja je sebi zadala važan cilj: izgradnju boljeg društva kroz njegovanje pravih vrijednosti”, poručuju organizatori.
Vizuelni identitet ovogodišnjeg izdanja Festivala ponovo je djelo mladog crnogorskog umjetnika Viktora Dlabača.
Informacije o predstavama kao i  program Festivala biće dostupni na zvaničnom sajtu www.lutkarstvo.me, kao i na FB stranici Međunarodni festival utkarstva, Podgorica - Crna Gora (www.facebook.com/lutkarstvo) i Instagram profilu @lutkarstvo.me.

